## Pravilnik o posebnim uvjetima koje moraju ispunjavati pravne osobe koje se bave proizvodnjom, prometom, uporabom ili zbrinjavanjem otrova i o uvjetima koje moraju ispunjavati fizičke osobe koje obavljaju promet na malo otrovima ili koje rabe otrove

### NN 92/1999 (13.9.1999.), Pravilnik o posebnim uvjetima koje moraju ispunjavati pravne osobe koje se bave proizvodnjom, prometom, uporabom ili zbrinjavanjem otrova i o uvjetima koje moraju ispunjavati fizičke osobe koje obavljaju promet na malo otrovima ili koje rabe otrove

# MINISTARSTVO ZDRAVSTVA

Na temelju članka 25. stavka 2. i članka 27. stavka
2. Zakona o otrovima (»Narodne novine«, broj 27/99 i
55/99) ministar zdravstva, donosi

## PRAVILNIK

### O POSEBNIM UVJETIMA KOJE MORAJU ISPUNJAVATI PRAVNE OSOBE KOJE SE BAVE PROIZVODNJOM, PROMETOM, UPORABOM ILI ZBRINJAVANJEM OTROVA I O UVJETIMA KOJE MORAJU ISPUNJAVATI FIZIČKE OSOBE KOJE OBAVLJAJU PROMET NA MALO ILI RABE OTROVE

Članak 1.

Ovim se Pravilnikom propisuju posebni uvjeti koje moraju ispunjavati
pravne osobe koje se bave proizvodnjom, prometom, uporabom ili
zbrinjavanjem otrova kao i uvjeti koje moraju ispunjavati fizičke
osobe koje obavljaju promet na malo otrovima ili koje rabe otrove.

Članak 2.

Pravne i fizičke osobe iz članka 1. ovoga Pravilnika
moraju ispunjavati sljedeće uvjete:

- imati zaposlenike odgovarajuće visoke stručne spreme
iz područja kemije, tehnologije, medicine, farmacije, veterine,
biologije, agronomije ili šumarstva pod čijim se neposrednim
nadzorom otrovi skladište, čuvaju, proizvode, rabe,
zbrinjavaju i stavljaju u promet;

- imati odgovarajuće prostorije za smještaj, čuvanje
i izdavanje otrova koje u pogledu lokacije, načina izgradnje,
kvalitete zidova i podova, osvijetljenosti, prozračivanja,
temperature i vlažnosti odgovaraju sanitarno-tehničkim
i higijenskim uvjetima;

- imati zaposlenike koji obavljaju poslove vezane uz otrove koji
imaju potrebna znanja o zaštiti od otrova s kojima rade te
koji su osposobljeni davati korisniku upute o bezopasnom rukovanju
i primjeni otrova;

- imati osigurana odgovarajuća zaštitna sredstva za
zaposlenike koji rade s otrovima;

- imati odgovarajuću opremu za korištenje otrova koja
je tehnički otporna na djelovanje tvari s kojima dolazi
u dodir te

- imati upute o načinu pružanja prve pomoći
u slučaju nezgode kao i sredstva za pružanje prve
pomoći i sredstva za dekontaminaciju i uklanjanje otrova.

Članak 3.

Pravne osobe koje se bave proizvodnjom otrova moraju imati:

- objekte sa posebnim prostorijama za smještaj sirovina,
za pripremu proizvodnje, za proizvodnju, za smještaj gotovih
proizvoda i za čuvanje neuništenih otrova i ambalaže;

- laboratorij za ispitivanje i kontrolu otrova u proizvodnom procesu
te

- odgovarajuću opremu za proizvodnju.

U slučaju kada pravna osoba koja se bavi proizvodnjom otrova
nema laboratorij iz stavka 1. podstavka 2. ovoga članka
mora imati ugovor s ovlaštenim laboratorijem za ispitivanje
i kontrolu otrova u proizvodnom procesu.

Članak 4.

Objekti i prostorije iz članka 2. i 3. ovoga Pravilnika
moraju biti izgrađeni od čvrstog materijala i imati
dozvolu za uporabu izdanu od nadležnog tijela.

Članak 5.

Objekti koji služe za čuvanje i proizvodnju, uporabu,
zbrinjavanje kao i za promet otrova izgrađuju se na mjestima
s najpovoljnijim klimatskim uvjetima (glede ruže vjetrova,
konfiguracije tla, temperaturnih promjena, promjena klime itd.)
koja nisu podložna poplavama i na kojima ne postoji mogućnost
onečišćenja voda. Objekti se raspoređuju
tako da se omogući pristup vatrogasnim ekipama u slučaju
požara.

Svi objekti i prostorije iz stavka 1. ovoga članka moraju
se nalaziti u neposrednoj blizini mjesta obavljanja tog procesa.

Prostorije iz stavka 1. ovoga članka ne smiju se nalaziti
u stambenim zgradama.

Članak 6.

Zidovi objekata iz članka 5. ovoga Pravilnika moraju biti
izgrađeni od čvrstog i nezapaljivog materijala ili
teško zapaljivog materijala.

Ako su objekti namijenjeni za čuvanje, proizvodnju ili
uporabu zapaljivih otrova, zidovi moraju biti izgrađeni od
opeka i u visini 1 m iznad krova radi sprječavanja širenja
vatre.

Članak 7.

Zidovi prostorija moraju biti lako perivi i otporni na otrove
koji se nalaze u prostorijama.

Vrata objekata moraju biti izrađena od nezapaljivog materijala
i izvedena tako da se automatski zatvaraju.

Ako vodovodne i kanalizacijske cijevi ili električni vodovi
prolaze kroz zidove objekta otvori na njima moraju se nepropusno
zatvoriti.

Članak 8.

Objekti se moraju konstruirati tako da se osigura zaštita
od izravnih sunčevih zraka, atmosferskog taloga, plinova,
para i topline.

Članak 9.

Prozračivanje u objektima mora biti prirodno i umjetno
i izvedeno tako da koncentracija štetnih plinova i aerosola
u radnim prostorijama ili na mjestima za boravak ne bude veća
od propisane maksimalno dopuštene koncentracije.

Ako u prostorijama nije ugrađeno automatsko praćenje
koncentracije štetnih tvari provjera se mora obavljati najmanje
svakih četiri sata odgovarajućim uređajem za
ručno mjerenje.

Članak 10.

Pod u objektima mora biti gladak, lako periv i otporan na otrove
koji se na njemu nalaze.

U prostorijama u kojima se otrovi proizvode, pod mora biti izveden
s pragom u visini najmanje 5 cm tako da se mogu zadržati
proliveni otrovi.

U prostorijama u kojima se nalaze otrovi na podu ne smije biti
direktnog odvoda u kanalizaciju. Ako su odvodi potrebni (npr.
u proizvodnji) povezuju se nepropusnim kolektorom do jame za obradu
otpadnih voda.

U prostorijama u kojima se nalaze zapaljivi otrovi pod mora biti
elektroprovodan ili uzemljen.

Članak 11.

Strop prostorija u kojima se čuvaju ili proizvode otrovi
mora biti čvrst i otporan na plinove i pare otrova koji
se nalaze u prostoriji.

Članak 12.

Strop prostorija u kojima se čuvaju i skladište lakozapaljivi
i eksplozivni otrovi mora biti građen od lakog materijala.

Članak 13.

Zapaljivi nestabilni, lako hlapivi i eksplozivni otrovi skladište
se odvojeno u posebnim skladišnim prostorijama.

Članak 14.

Veliki pokretni ili samostojeći spremnici (cisterne) u kojima
se skladište otrovi smještaju se na nepropusno ozidanom
mjestu.

Oko svakog spremnika ili skupine spremnika obvezno se izvodi bazen
koji mora biti velik toliko da može zadržati tekućinu
koja odgovara obujmu najvećeg spremnika u skladišnom
prostoru. Između pojedinih spremnika mora se osigurati dovoljno
prostora za prilaz u slučaju požara.

Ako iznad prostora za smještaj spremnika nema nadstrešnice
mora se izvesti odgovarajući sustav za prikupljanje atmosferske
vode.

Podzemni spremnici moraju biti izvedeni s posebnom zaštitnom
izolacijom ili dvostrukom stijenkom, da bi se onemogućilo
onečišćenje podzemnih voda.

Spremnici za smještaj otrova moraju biti građeni od materijala
otpornog na otrove koji se u njima nalaze.

Članak 15.

Pri skladištenju otrova mora se osigurati dovoljno prostora
između pojedinih polica i naslaga radi nesmetane uporabe uređaja
za prenošenje pakiranja, osiguranja slobodne cirkulacije
zraka i omogućavanja prilaza u slučaju požara
ili druge nesreće sa otrovima.

Visina naslaga ili polica mora biti takva da se osigura njihova
stabilnost i spriječi mehaničko ili drugo oštećenje
pojedinačnih pakiranja.

Otrovi koji bi mogli kemijski reagirati jedan s drugim, ne smiju
se držati u istim skladišnim prostorijama.

Članak 16.

Prostorije u kojima se smještaju i čuvaju otrovi moraju
biti pod ključem.

Otrovi skupine I. moraju se držati u posebnim prostorijama
odvojeno od ostalih otrova i pod ključem.

Otrovi skupine I. ne smiju se držati niti skladištiti
u slobodnim carinskim zonama te na konsignacijskim skladištima.

Članak 17.

U prostorijama u kojima se rukuje zapaljivim otrovima električna
instalacija izvodi se na način koji onemogućuje izbijanje
požara ili eksplozije.

U prostorijama iz stavka 1. ovog članka ne smije se rabiti
otvoreni plamen niti aparati koji iskre, a na uređajima za
pakiranje moraju se nalaziti automatske sklopke za slučaj
nestanka električne energije.

Radi sprječavanja stvaranja statičkog elektriciteta
u prostorijama u kojima se radi sa zapaljivim otrovima oprema
se uzemljuje, a posude i ambalaža uzemljuju se u toku njihova
punjenja i pražnjenja.

Članak 18.

U prostorijama i na mjestima gdje se rukuje otrovima obvezno je
na vidljiva mjesta staviti pisane upute koje se odnose:

- na rad uređaja i postupak s uređajima,

- na način pripreme, pakiranja i otpreme otrova,

- na održavanje higijene i pridržavanje mjera sigurnosti,

- na postupke u slučaju nesreće s osnovnim podacima
za svaki otrov s kojim se rukuje,

- na čišćenje uređaja i pribora te

- tekstualno objašnjenje oznaka za obilježavanje (R
i S).

Članak 19.

U prostorijama i na mjestima na kojima se rukuje otrovima obvezno
se osiguravaju ova sredstva:

- sredstva za osobnu dokumentaciju (umivaonik, tuš, fontana),

- sredstva za dekontaminaciju radnih površina, uređaja
i opreme,

- protuotrovi,

- oprema za zaštitu dišnih puteva, te

- oprema za zaštitu ostalih dijelova tijela.

Članak 20.

Pravna osoba obvezna je osigurati zaposlenicima radnu obuću,
odjeću i osobna zaštitna sredstva (zaštitnu kacigu,
naočale ili štitnik za oči, masku za zaštitu
od prašine, odgovarajuće zaštitne rukavice, gumenu
ili plastičnu pregaču i dr.).

Članak 21.

Pravna osoba mora zaposlenicima koji rukuju otrovima osigurati
posebne prostorije i to:

- garderobu s po dva garderobna ormarića za svakog zaposlenika
(jedan za radnu odjeću i osobna zaštitna sredstva,
a drugi za osobnu garderobu), s ključem i lokotom,

- prostoriju za održavanje higijene i za osobne potrebe,

- prostoriju za odmor i uzimanje hrane, odnosno napitaka.

Prostorije iz stavka 1. ovoga članka moraju biti odvojene
od radnih prostorija.

Članak 22.

U svim prostorijama u kojima se radi sa otrovima moraju biti na
vidljiva mjesta postavljene oznake o zabrani pušenja, uzimanja
hrane i napitaka i zabrani pristupa neovlaštenim osobama,
te telefonski brojevi odgovornih osoba i službi za slučaj
nesreće, te oznake smjera kretanja u slučaju požara
ili drugih nesreća sa otrovima.

Zaposlenicima moraju biti na raspolaganju kratke upute o postupcima
za slučaj nesreće sa otrovima.

Članak 23.

Uvjeti za promet otrova propisani ovim Pravilnikom, osim za otrove
skupine I., primjenjuju se i na otrove koji se uvoze u slobodne
i carinske zone te na konsignacijska skladišta u Republici
Hrvatskoj.

Članak 24.

Ovaj Pravilnik stupa na snagu osmoga dana od dana objave u »Narodnim
novinama«.

Klasa: 011-01/99-01/0076
Urbroj: 534-02-30-99-0001
Zagreb, 2. rujna 1999.

Ministar
**prof. dr. sc. Željko Reiner,** v. r.

Pravilnik, NN 92/1999-1590